Folketing
2002-02-01

Det er korrekt. Jeg har også set udtalelserne fra hr. Brian Mikkelsen, vor nuværende kulturminister, og det er også korrekt, at vi tidligere har haft et ønske med i vores finanslovoplæg om, at der skulle sættes flere penge af til handelsskolerne. Vi nævnte dengang 75 mio. kr. Tallet er nu i regeringens finanslovforslag knap 50 mio. kr. Det må vi så stille os tilfreds med, men det er den vurdering, der nu er gjort, at det skulle være tilstrækkeligt til at løse handelsskolernes problem. Det tager vi så til efterretning, og det er vi så glade for. Hr. Ole Sohn spørger, hvad besparelserne på ulandsbistanden skal bruges til de kommende år. Ja, for det første år, altså indeværende år, ligger det fast, at de skal bruges til nedbringelse af ventelisterne. Men hvorvidt der videre skal tilføres penge til denne konto, må man tage stilling til, når vi kommer lidt længere frem. Det vil vi kunne se, når finansloven for år 2003 vil blive fremlagt.